ཡིན་ནའང་།ཕྱོགས་འགའ་ན་དམ་པ་ཁོང་གི་གསུང་ལ་མ་རྟོག་འུད་ཤོབ་ཀྱི་ཕུར་བུ་བརྡབས་པ་ཡིན་དུ་སྲིད་ཀྱང་།ཁོང་ནས་གཡུང་དྲུང་བོན་ནི་བོད་རང་གི་ས་གནས་སུ་བྱུང་བ་མ་ཡིན་པའི་སྒྲུབ་བྱེད་དུ་གསུང་འབུམ་ཁ་གྲངས་བྲལ་བ་མང་བོའི་ཁྲོད་དུ༼ཞང་ཞུང་གི་སྐད་དུ༽ཞེས་འབྱུང་བ་དེ་བཞག་འདུག་པར།བོད་ཀྱི་གཏིང་ཟབ་རིག་གནས་ཀྱི་རྒྱ་མཚོའི་མཇིང་ལས་ཤེས་བྱ་སྐྲ་རྩེའི་ཐིགས་པ་ཙམ་ཡང་ལོན་མེད་པའི་ཕྲན་ལ་མཚོན་ན།ངེས་པར་བུམ་ནང་མར་མེའི་དཔེ་རུ་འགྲོ་ཡང་།བསམ་པའི་གཟོང་ཁ་བསྐོར་ཉེས་ཤིག་གམ།ཐོས་པའི་བུ་ག་དོག་ཉེས་ཤིག་གིས་ཁོང་གི་ལྟ་ཚུལ་འགའ་དང་ཅུང་ཟད་མི་མཐུན་པའི་སྐད་ཆ་འགའ་ཐལ་དགོས་བྱུང་།ཡར་སྔོན་ཁོ་བོས་སྟག་གཟིག་འོལ་མོ་ལུང་རིང་སོགས་ས་ཁམས་ངོས་འཛིན་ཐད་ཀྱི་འགལ་བས་རྐྱེན་བྱས་པ་དང་།ཆོས་འཁོར་རྒྱལ་ཚང་ལྟ་བུའི་གནའ་བོའི་རུས་མཛོད་ལ་ཞིབ་འཇུག་གིས་སྟོན་པ་གཤེན་རབ་བོད་མིན་ཟེར་མཁན་དང་།གཡུང་དྲུང་བོན་ནི་བོད་ཀྱི་ས་སྐྱེས་རྡོ་སྐྱེས་ཀྱི་རིག་གནས་ཤིག་མིན་ཚུལ་སོགས་ཀྱི་རིག་གཞུང་དཔྱད་རྩོམ་བྲིས་ཡོད་པ་འགའ་ཞིག་མཐོང་ཡང་།དཔེ་རྙིང་དག་ན༼ཞང་ཞུང་སྐད༽ཅེས་བྲིས་ཡོད་པ་སྒྲུབ་བྱེད་དུ་བཀོད་དེ་ལྟ་ཚུལ་འདིའི་རྒྱུན་བསྐྱངས་ཡོད་པ་དམ་པ་ཁོང་ལས་མང་ཙམ་མ་མཐོང་།ཐོག་མར་ཁོང་ལ་ཞུ་རྒྱུ་ནི་ཞང་ཞུང་སྐད་ལ་རྐང་བཙུགས་ཏེ་གཡུང་དྲུང་བོན་དེ་བོད་དང་ལོགས་སུ་དགར་རྒྱུ་ཡིན་ན།དཔེ་རྙིང་དག་ན༼སུམ་པའི་སྐད་དུ༽ཞེས་ཀྱང་འབྱུང་བས།ནམ་ཞིག་སུམ་པའི་རིག་གནས་ལ་ཞིབ་འཇུག་བྱེད་པའི་ཡོ་ལང་ཞིག་རྒྱས་ཚེ།དེ་ཡང་བོད་དང་ལོགས་སུ་དགར་རྒྱུ་ཡིན་ནམ་ཞེས་པ་ཡིན།དེ་མིན་སྔོན་གྱི་ཡིག་ཚང་ན་མི་གསལ་བ་མ་གཏོགས།བླ་དྭགས་དང་འ་ཞ།མདོ་དབུས་མཐོ་སྒང་གི་ལྷོ་ནུབ་སོགས་ན་གནས་པའི་མི་དག་ཀྱང་།ཡར་སྔོན་སྐད་ལ་དབྱེ་བ་ངེས་པར་ཡོད་སྲིད་པས།དེ་དག་ཀྱང་བོད་དང་ལོགས་སུ་དགར་རྒྱུ་ཡིནནམ།གལ་སྲིད་དེ་ལྟར་ཡིན་ན།ཁྱེད་རང་ནས་གསུངས་པའི་བོད་ཅེས་པ་ཡང་མཐའ་མཇུག་ཡར་ཀླུང་གི་ཚོ་བ་འགའ་ལས་དབབ་ས་ཅི་ཡང་མེད་སྙམ།ཡང་གཅིག་བཤད་ན།དམ་པ་ཁོང་གི་ཐུགས་དགོངས་འདི་ནི་ཅུང་ཁ་ཚོན་གཅོད་སྔ་བ་ཞིག་ཏུའང་འཁུམ་སྟེ།རང་རེའི་ཞིབ་འཇུག་པས་བསྐྱུར་དྲག་པའི་སྐད་བརྡ་རིག་པའི་ལམ་ནས་བཤད་ན།ལྷག་ཏུ་མཉམ་འཇོག་ས་ཞིག་ཏུ་སྣང་སྟེ།ས་ཁོངས་ཀྱི་ཁྱད་པར་དང་རང་བྱུང་ཁོར་ཡུག་གི་རྒྱུ་རྐྱེན་ལས་གླིང་ཆེན་སོ་སོ་དང་རྒྱལ་ཁབ་སོ་སོའི་བར་དུ་སྐད་རིགས་མི་འདྲ་བ་འབྱུང་བ་བཞིན་ཡོད་པ་དང་།དེ་མིན།ད་ལྟ་ང་ཚོས་གསན་ཐུབ་པའི་ཆོལ་གསུམ་སྐད་ལའང་འདི་འདྲའི་བར་ཁྱད་ཅིག་ཡོད་ན།ལོ་ངོ་སྟོང་ཕྲག་ཡར་སྔོན་དུ་ལུང་པ་སོ་སོར་འབྲེལ་འདྲིས་སྟབས་བདེ་མིན་རྐྱེན།ཞང་ཞུང་དང་ཡར་ཀླུང་ཕར་ཞོགཡར་ཀླུང་མཐའ་འཁོར་གྱི་ཚོ་བ་དག་གི་སྐད་ཆའི་བརྗོད་སྟངས་ཀྱང་གཅིག་ཡིན་པའི་གདེང་ཚོད་ང་ཚོ་སུ་ལའང་མེད་པའི་ཕྱིར།དེས་ན།༼ཞང་ཞུང་གི་སྐད་དུ༽ཞེས་པའི་ཚིག་སྒྲོས་ཙམ་ལ་བལྟོས་ཏེ་བོད་དང་ལོགས་སུ་དགར་རྒྱུ་ཡིན་ན།ང་ཚོས་ད་ལྟའི་བར་དུ་བོད་རིགས་སུ་འདོད་པའི་རྒྱལ་རོང་དང་ལྷོ་མོན་སོགས་ཀྱང་བོད་ཁོངས་སུ་བསྡུ་ཐབས་བྲལ།